זירת עיראק במלחמת חרבות ברזל

**זירת עיראק במלחמת חרבות ברזל** היא זירת הלחימה אשר מתנהלת בין ישראל למספר מיליציות פרו-איראניות המאוגדות תחת אל חשד א-שעבי בעיראק במלחמת חרבות ברזל. המיליציות פתחו בלחימה נגד ישראל לאחר טבח שבעה באוקטובר.

מאז נובמבר 2023, המיליציות לקחו אחריות על תקיפות כטב"מים וטילים נגד מטרות בתוך ישראל, ב-23 בדצמבר 2024 בעקבות חשש מתקיפה ישראליות בעיראק ונפילת משטר אסד בסוריה, המיליציות הגיעו להסכם עם ראש ממשלת עיראק על הפסקת הפעולות הצבאיות נגד ישראל.

ב-9 בספטמבר 2025, נשיא ארצות הברית דונלד טראמפ הכריז כי אליזבט צורקוב שנחטפה במרץ 2023 שוחררה על ידי המיליציות בעיראק ללא תנאים.

בעקבות מבצע שאגת הארי קרס ההסכם בין ראש ממשלת עיראק לבין המיליציות, והלחימה התחדשה.

## רקע

**ההתנגדות האסלאמית בעיראק** (), נודע גם בראשי התיבות **IRI**, הוא מונח מטרייה לתיאור קבוצות מורדים שיעיות אסלאמיות ומיליציות פרו-איראניות בעיראק הנתמכות על ידי משמרות המהפכה באיראן. זהו מונח גג או שם כללי המשמש את הקבוצות הללו, בעת ביצוע התקפות נגד כוחות אמריקאים, ישראל ובעלות ברית באזור.

באוקטובר 2023, בעקבות מעורבות ארצות הברית במלחמת חרבות ברזל, ה-IRI החלה לשגר רקטות ומל"טים לעבר בסיסי ארצות הברית בעיראק, ירדן וסוריה ומאז נובמבר 2023, ה-IRI תקף את ישראל עם מספר רב של מל"טים וטילים כחלק מחזית תמיכה במלחמת חרבות ברזל.

## מהלך העימות עד מבצע שאגת הארי
### תקיפות מצד המיליציות בעיראק נגד ישראל
מאז נובמבר 2023, המיליציות הפרו-איראניות בעיראק תחת אל-חשד א-שעבי לקחו אחריות על התקפות מל"טים וטילים נגד מטרות בתוך ישראל כנקמה על הלחימה ברצועת עזה ובתגובה לתקיפות ישראליות על אזרחים פלסטינים בעזה. המיליציות הצהירו כי ימשיכו "להכות במעוזי האויב" כל עוד הלחימה בעזה נמשכת. המיליציות טענו כי תקפו באילת, ים המלח, רמת הגולן, אסדת כריש, מפרץ חיפה, אשדוד, קריית שמונה ותל אביב, טענות שרובן התגלו כשקריות. בנוסף המיליציות ביצעו התקפות על בסיסי ארצות הברית במזרח התיכון.

בסוף ינואר 2024, ההתנגדות האסלאמית בעיראק הכריזה כי נכנסה לשלב השני של פעולותיה, שכלל את חסימת נתיבי הים התיכון למעברי נמל ישראליים ושיבוש פעילות הנמלים.

בתחילת אוקטובר 2024, נהרגו 2 חיילים ונפצעו 24 חיילים נוספים בעקבות שיגור כטב"ם מעיראק לצפון רמת הגולן.

ב-23 בדצמבר 2024 בעקבות חשש מתקיפה ישראליות בעיראק ונפילת משטר אסד בסוריה, המיליציות הפרו-איראניות בעיראק הגיעו להסכם עם ראש ממשלת עיראק על הפסקת הפעולות הצבאיות נגד ישראל.

בסך הכול, במהלך חודשי הלחימה שיגרו המיליציות מעל 300 כטב"מים וטילים לעבר ישראל.

#### רשימת התקפות חלקית

### תקיפות מצד ישראל
בתגובה לתקיפות על ידי המיליציות בעיראק ישראל בצעה תקיפות מוגבלות נגד זרועות המיליציות בגבול סוריה–עיראק ותקפה בצורה מוגבלת במהלך העימות עם איראן.

ב-20 בנובמבר 2024, צה"ל תקף בשני גלים מבנים של מיליציות בגבול סוריה–עיראק ובאזור תדמור. בתקיפות נהרגו 71 פעילים.

ב-21 ביוני 2025, במסגרת מבצע עם כלביא חיל האוויר הישראלי ביצע סיכול ממוקד בו נהרג חיידר אל-מוסאווי שהיה בכיר בארגון כתאיב סייד א-שוהדא.

### שחרורה של אליזבט צורקוב
ב-9 בספטמבר 2025, רק מספר שעות לאחר שישראל תקפה בקטר, נשיא ארצות הברית דונלד טראמפ הכריז כי אליזבט צורקוב שנחטפה במרץ 2023 שוחררה על ידי המיליציות בעיראק ללא תנאים ונלקחה לשגרירות ארצות הברית בבגדאד.
### תקיפות נגד בסיסי ארצות הברית

החל מ-17 באוקטובר 2023, ובתגובה לתמיכת ארצות הברית בישראל במלחמת חרבות ברזל, מיליציות הנתמכות על ידי איראן יזמו סדרה מתואמת של יותר מ-170 התקפות על בסיסים ונכסים צבאיים אמריקאים בסוריה, עיראק וירדן. התקפות אלו גרמו לפציעתם של עשרות אנשי צבא אמריקאים.

המיליציות העיראקיות הסכימו עם ממשלת עיראק בדצמבר 2024 להפסיק לחלוטין את התקפותיהן לאחר נפילת משטר אסד בסוריה.

### תגובת ארצות הברית
בין אוקטובר 2023 ליולי 2024 ביצעה ארצות הברית סדרת תקיפות אוויריות בעיראק ובסוריה נגד מיליציות הנתמכות על ידי איראן, בתגובה למתקפות חוזרות על כוחותיה באזור. התקיפות החלו ב-27 באוקטובר עם הפצצת מתקני נשק באבו כמאל, ונמשכו בנובמבר בדיר א-זור, מיאדין ואבו כמאל, שם נהרגו כ-17 לוחמים. בהמשך הותקפו מטרות של קטאב חזבאללה ליד אבו ע'ריב ובאזורים נוספים בעיראק, ונהרגו למעלה משמונה לוחמים. בדצמבר וינואר בוצעו תקיפות נוספות בכירכוכ, חילאה ובגדד, בהן חוסל טאליב אל-סעידי, בכיר בחרקת אל-נוג'בה. בינואר–פברואר 2024 הרחיבה ארצות הברית את התקיפות לעבר מתקני מיליציות נוספות בעיראק ובסוריה, ולטענת גורמים מקומיים נהרגו מעל 50 לוחמים. ביולי תקפה ארצות הברית סמוך לבבל, הרגה ארבעה מחברי הגיוס העממי ומומחה רחפנים חות'י.

### המתקפה האיראנית בכורדיסטן העיראקית
ב-15 בינואר 2024, איראן ביצעה סדרה של תקיפות אוויריות ורחפנים בתוך עיראק, בטענה כי כיוונה את המטה האזורי של סוכנות הביון הישראלית המוסד וכמה מעוזים של קבוצות טרור בתגובה לפיגועי כרמן ב-3 בינואר, שעליהם נטלה המדינה האסלאמית אחריות. העיר ארביל, בירת חבל כורדיסטן האוטונומי של עיראק, הייתה מטרה ל-11 מתוך 15 הטילים שנורו בסך הכול. בארביל עצמה, התקיפה האיראנית הרגה ארבעה אזרחים ופצעה 17 נוספים. טענותיה של איראן כי כיוונה את הנוכחות הישראלית בכורדיסטן ואת קבוצות הטרור בסוריה נדחו על ידי ממשלת עיראק וממשלת כורדיסטן האוטונומית, שתיהן גינו את התקיפה.

## מהלך העימות במהלך מבצע שאגת הארי
ב-28 בפברואר 2026 יצאו ארצות הברית וישראל למבצע שאגת הארי. לאחר תחילת המתקפה באיראן, חיל האוויר הישראלי תקף את מטה גדודי חזבאללה בנפת ג'ורף אל-סחאר של מחוז באבל והסכם הפסקת האש קרס. בתקיפה נהרגו 2 אנשים ונפצעו שלושה.

בשני הימים הראשונים של מרץ מפגינים עיראקים וחברים במיליציות בעיראק ניסו לפרוץ אל תוך שגרירות ארצות הברית בעיראק ומיליציות ירו רחפנים לעבר בסיסים בעיראק. בתגובה לכך חברי מיליציות בעיראק הותקפו ומפקדת החטיבה ה-16 של אל-חשד א-שעבי בכירכוכ הופצצה.

ב-3 במרץ חיל האוויר של ארצות הברית וחיל האוויר הישראלי תקפו במחנה החטיבה ה-27 של אל-חשד א-שעבי באבו ע'ריב-אל-כרמה, מתקני מיליציות מדרום לבגדאד ומפקדת חטיבה 30 של אל-חשד א-שעבי במחוז נינוה. בתגובה המיליציות תקפו מלון בכורדיסטן העיראקית בו שהו חיילים אמריקאים.

ב-4 במרץ הותקפה מפקדה בדיאלא והותקפו מספר מפקדות במחוז נינוה, בתגובה המיליציות בתגובה ניסו לתקוף בסיס בירדן. בערב נהרג בסיכול ממוקד אבו חסן אל-פריג'י שהוא בכיר בגדודי חזבאללה.

ב-8 במרץ מיליציות בעיראק תקפו מלון בכורדיסטן העיראקית.

ב-10 במרץ ישראל תקפה בסיסים בעיר אל-קאים וחיל האוויר של ארצות הברית תקף אתרים בכירכוכ.

ב-13 במרץ בוצע ניסיון סיכול ממוקד נגד אחמד אל-חמידאווי שפעל כמפקד גדודי חזבאללה.

ב-15 במרץ חיל האוויר של ארצות הברית תקף בבדאד את המפקד אבו אלי אל-עמרי מגדודי חזבאללה.

ב-16 במרץ חיל האוויר של ארצות הברית תקף באזור בגדאד והרג את דובר גדודי חזבאללה וראש מערך הביטחון הפנימי שלה, אבו עלי אל-עסכרי.

למחרת, התחוללו מתקפות של רקטות וכטב"מים על שגרירות ארצות הברית ועל מתקן דיפלומטי במדינה.

ב-19 במרץ הופצצה מפקדת תנועת א-נוג'בא בעיר אל תרמיה.

ב-23 במרץ חיל האוויר של ארצות הברית תקף סדרת מפקדות במחוז אל-אנבאר, בתקיפות נהרגו מפקד מערך המבצעים של אל-חשד א-שעבי סעד אל-בייג'י ומפקד מערך הביטחון של אל-חשד א-שעבי באל-אנבאר, חיידר אל-מאמורי.

## קישורים חיצוניים
* 
* 

## הערות שוליים

קטגוריה:מלחמת חרבות ברזל
קטגוריה:עיראק: היסטוריה
קטגוריה:2023 בעיראק
קטגוריה:2024 בעיראק